Foto: FAH

PREDSJEDNIK SDP-a Zoran Milanović obećao je u subotu Glavnom odboru stranke da će na koalicijskim listama za parlamentarne izbore u rujnu biti poštovana tzv. ženska kvota te da će u njihovu izradu uključiti stranački Forum žena, doznaje se neslužbeno među članovima Glavnog odbora.

Milanović je, kako se moglo čuti, već u uvodnoj riječi priznao kako je na prošlim izborima zastupljenost žena na izbornim listama trebala biti veća, a nakon što je predsjednica Foruma žena Gordana Sobol zatražila da se ovoga puta osigura zakonska zastupljenost, obećao je da će u sastavljanje lista uključiti tu organizaciju.

SDP će predložiti da ona stranka koja nema dovoljno žena plati kaznu

SDP u koalicijski sporazum s HNS-om, HSS-om i HSU-om planira unijeti odredbu po kojoj će eventualnu novčanu kaznu za nepoštovanje "ženske kvote" na listama podmiriti ona stranka među čijim kandidatima ne bude dovoljno žena.

Izborne liste u SDP-u slažu predsjednik i Predsjedništvo, a u tom tijelu odbijaju tumačenja o uskom krugu ljudi koji imaju utjecaj na to tko će se kandidirati za Sabor. Tvrde kako se u postupku uvijek kontaktiraju lokalne organizacije, da utjecaj na konačni izgled lista ima više od 200 ljudi "kako bi se osiguralo, ne da svi budu zadovoljni, nego da što manje ljudi ostane nezadovoljno".

Tekst se nastavlja ispod oglasa

Ovoga puta za mišljenje će se pitati i Forum žena, što će Milanoviću zapravo olakšati posao jer se više neće razgovarati na principu "trebalo bi", nego će Forum žena morati konkretno reći koja bi kandidatkinja po njihovu mišljenju trebala biti na kojoj listi i na kojem mjestu te tko će od muških članova stranke zbog toga ostati bez kandidature, tumači jedan član Predsjedništva.

Podsjeća da je SDP-ova koalicija Hrvatska raste i u studenom imala ukupno više od zakonskih 40 posto žena među kandidatima za Sabor, da je na polovici lista ta obveza i premašena, ali na drugoj polovici nije poštovana.

SDP je 2015., zadnje godine mandata prošlog saziva Sabora, predložio i zakonske izmjene po kojima bi se liste koje nemaju najmanje 40 posto žena diskvalificirale iz izborne utrke, no tu je odredbu poništio Ustavni sud, tumačeći da se po Zakonu o ravnopravnosti spolova "ženske kvote" imaju primjenjivati u trećem redovitom izbornom ciklusu od donošenja zakona, što bi bili parlamentarni izbori 2019. da je Sabor odradio puni mandat.

Za političke stranke i liste koje ne poštuju ravnopravost spolova tim je zakonom utvrđena novčana kazna od 50.000 kuna.